CELEX: 32019D0598
Language: hu
Date: 2019-04-09 00:00:00
Title: A Tanács (EU) 2019/598 végrehajtási határozata (2019. április 9.) az európai ügyészek első hivatali időre szóló és az az alatt történő kinevezésére vonatkozó, az (EU) 2017/1939 rendelet 16. cikkének (4) bekezdése szerinti átmeneti szabályokról

12.4.2019   
               
               
                  HU
               
               
                  Az Európai Unió Hivatalos Lapja
               
               
                  L 103/29
               
            
         A TANÁCS (EU) 2019/598 VÉGREHAJTÁSI HATÁROZATA
         (2019. április 9.)
         az európai ügyészek első hivatali időre szóló és az az alatt történő kinevezésére vonatkozó, az (EU) 2017/1939 rendelet 16. cikkének (4) bekezdése szerinti átmeneti szabályokról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1) és különösen annak 16. cikke (4) bekezdésére,
         mivel:
         
                     (1)
                  
                  
                     Az (EU) 2017/1939 rendelet 16. cikkének (3) bekezdésével összhangban az európai ügyészeket a Tanács nevezi ki hatéves, nem megújítható időtartamra, amely a hatéves időszak leteltével legfeljebb három évvel meghosszabbítható.
                  
               
                     (2)
                  
                  
                     Az (EU) 2017/1939 rendelet 16. cikkének (4) bekezdésével összhangban az európai ügyészek egyharmadának helyére háromévente új személyeket kell kinevezni. A Tanácsnak – egyszerű többséggel – átmeneti szabályokat kell elfogadnia az európai ügyészeknek az első hivatali időre szóló és az alatt történő kinevezésére vonatkozóan.
                  
               
                     (3)
                  
                  
                     Ezek az átmeneti szabályok az Európai Ügyészséghez első alkalommal kinevezett európai ügyészek rendszeres időközönként történő megújítása elvének helyes alkalmazását hivatottak biztosítani, annak érdekében, hogy biztosított legyen az európai ügyészek ügyészi kollégiuma munkájának folytonossága. Ezen átmeneti szabályoknak ugyanakkor tekintettel kell lenniük az Európai Ügyészség különleges szükségleteire a létrehozását és működésének megkezdését követő első években.
                  
               
                     (4)
                  
                  
                     Az említett célokból az (EU) 2017/1939 rendelet hatálybalépését követően első alkalommal kinevezett európai ügyészek hivatali idejének időtartamára vonatkozóan egyedi szabályokat kell megállapítani.
                  
               
                     (5)
                  
                  
                     Annak érdekében, hogy biztosítható legyen a teljes átláthatóság és pártatlanság annak meghatározása során, hogy az első megbízatás mely európai ügyészek esetében szól hat év helyett hároméves hivatali időre, sorsoláson alapuló rendszert kell alkalmazni. Ez a rendszer azt is biztosítani fogja, hogy földrajzi értelemben semleges módon történjen azon európai ügyészek kiválasztása, akiknek hivatali ideje rövidebb lesz.
                  
               
                     (6)
                  
                  
                     A Bizottság 2019. január 15-én benyújtotta az európai ügyészek első hivatali időre szóló és az az alatt történő kinevezésére vonatkozó átmeneti szabályokról szóló tanácsi végrehajtási határozatra irányuló javaslatot,
                  
               ELFOGADTA EZT A HATÁROZATOT:
         
            1. cikk
            Ez a határozat átmeneti szabályokat állapít meg az európai ügyészeknek az (EU) 2017/1939 rendelet hatálybalépését követő első hivatali időre szóló és az az alatt történő kinevezésére vonatkozóan.
         
         
            2. cikk
            
               (1)   Az európai ügyészek kinevezését megelőzően sorsolással meg kell határozni egy csoportot, amely az ezen átmeneti szabályok alkalmazásának időpontjában részt vevő tagállamok számának egyharmadát teszi ki.
            
            
               (2)   Ha az ezen átmeneti szabályok alkalmazásának időpontjában részt vevő tagállamok száma nem osztható hárommal, a csoportba kerülő tagállamok számát a legközelebbi egész számra felfelé kell kerekíteni.
            
            
               (3)   A sorsolásos eljárás végrehajtásához szükséges intézkedéseket a Tanács Főtitkársága a Bizottsággal szoros együttműködésben teszi meg.
            
         
         
            3. cikk
            A 2. cikkel összhangban létrehozott csoportba tartozó tagállamokból érkező európai ügyészek hivatali ideje három év. Ez a hivatali idő nem megújítható.
         
         
            4. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Luxembourgban, 2019. április 9-én.
            
               
                  a Tanács részéről
               
               
                  az elnök
               
               G. CIAMBA
            
         
         
            (1)  HL L 283., 2017.10.31., 1. o.